
Sugestita da la dramato Kanawa 



Personi 


La Homino 

La Fantomo vivanta dil Homino 
La Olima Spozulo dil Homino 
Sajino 
Naracero 


CENO : Kaverno apud fluvio 
TEMPO : Vespero e nokto someral 



NARACERO 


Krepuskulo. Okuli iracoza 
vidas nur polvo e fango. 

Segun la kordio furianta 
mem somero trompas, 
folii bruneskas, laceresas 
da vento nordala, kruela. 

HOMINO 

Me esas homino forjetita ! Me arachesas del amor- 
utero, fulesas sub boto di viro senkordia. 

NARACERO 

Ula vivi esas tarda roso-guti 
qui vartas esar forsuflata. 

Altri esas sika ligno 

qua vartas flamo, irga flamo. 


HOMINO 

Me esas homino forjetita ! Me turnesas del mondo 
di homi. 


NARACERO 

Esas kaverno apud fluvio, ed avan ol la rivi esas 
nigra per fango-slimo. 

HOMINO 

Mea amoro divenas kateno 
ek ringi akute dornatra 
por tenar, ligar, lacerar me. 

Plu facile inkluzar la vento 
en kajo ek stala stangi 

kam tenar la kordio trompanta 
di viracho chanjema ! 

Quale savir quante profunde 
il falus aden nigra falseso ? 

Ho chagreno, ke me promisis amoro ! 
Ho trauro, ke me kredis lua mentii! 

Mea angoro es netolerebla— 

Me pregas vu, Deino di Tero e Maro, 

Me pregas vu, Deino di Herdo ed Hemo, 
Me pregas vu, Deino dil Tri Vizaji, 
Punisez il ! 

E ne dum ula vivo futura ! 

Ma hike e nun en ica mondo ! 

Hike ube nun vivo es vakua ! 

Me venas ad ica kaverno santa, 

Deala Utero de qua vu parturis 
l’unesma homino, l’unesma trompito, 
por pregar vu, Yunino, Damo, Oldino, 

Deino Triopla, nun forprenez 
de me mea omna muliereso ! 

Facez de me demono-spirito ! 

Me donos a vu mea santa anmo 
por ke vu facez de me fantomo, 
fantomo vivanta ! Men satisfacez ! 

Me lavos mea hari per nigra fango. 

Me indutos mea pelo per reda argilo. 

Me laceros mea vesti per akuta dorni. 

Me portos tripedo kom fera krono 
havanta tri torchi ardoroze brulanta. 

Me konsumos mea kordio per iraco 
e brulos per fairo por lun destruktar ! 

(.El divenas demono, fantomo vivanta, e ridante 
desaparas. Eniras la OLIMA SPOZULO.) 

OLIMA SPOZULO 


Me habitas urbo ye la boko dil fluvio. Me venas ad 
ica loko sovaja pro ke me recente sufras koshmari 
timinda. On dicas, ke potenta sajino hike habitas, 
e me demandos to quon ta koshmari signifikas. 
Matro ! Matro di Lumo ed Ombro ! Venez ! Yen, 
pilgrimanto venas por audar vu. 

(.Eniras la SAJINO del kaverno. El esas vestizita per 
peli di animali .) 

SAJINO 

Qua men advokas ? 

OLIMA SPOZULO 

Me venas del urbo. 

Recente me sufras koshmari timinda. 

Me venas por demandar de vu 
la signifiko di ca auguri. 

SAJINO 

Me vidas super vu nigra nubo. 

Ol obskurigas la anmo-lumo 
qua brilas feble de vua spirito. 
Jaluzino sendas odio a vu. 

Ka lo esas advere posibla ? 

OLIMA SPOZULO 

Matro, me de vu celos nulo. 

Me ya abandonis mea spozino 
ed altra hominon me pose spozigis. 

SAJINO 

Vu abandonis el, livis el bitra, 

livis el en chagreno perdita. 

E1 ne forpozas sua tristeso, 
kontree embracas ol kom amorato, 
permisas nek tempo nek pura lakrimi 
risanigar sua anmo vundita. 

Nun el audacas advokar odio, 
intruzas su aden l’intrigo dil mondo, 
intruzas su aden vua propra fato. 

Me sentas tordita la toroni 
dil universo, tordevolvita 
da bitra povo frenezioza 
por fushar la justa shabloni. 

Ho, forteso vane disipata 
por nutrar avida hungrego ! 

Me mustas voyajar al lando di dei 
por saveskar to quon el intencas. 

(El kantas e tamburagas .) 


7 



Cielo e Tero, Suno, Fluvio, 
vi submisas vi a ca vunditino, 
vi lasas el tordar la linei di povo, 
vi ipsa tordas vi segun lua odio. 

Duktez me adube me povas trovar 
la yusta solvuro di ica questiono. 

Me pregas vi, povi plugranda, mingranda, 

povi di Cielo e povi di Tero, 

povi di Aquo ed ultra spiriti, 

omna Suni e granda Lumi, 

omna Ombri qui revelas ta Lumi— 

equilibrez ca lukti homal ! 

Montrez ad el la vaneso di odio ! 

Montrez ad il sua omna erori ! 

NARACERO 

La mondo esas la matro e la spegulo dil homaro. 

Kande tante multa pasiono furias, sturmo venas 

por obskurigar la cielo e revelar a ni to quo ni 
esas. 


OLIMA SPOZULO 

Quala prodaji asaltas ni ? 

Pluvo frapas, venti suflegas, 
tondro mujas, sturmo frapas, 
fulmino-flagri laceras la cielo ! 

La hari erektas su sur mea pelo ! 

Matro, quon vu facas ? Matro, quo esas ? 

NARACERO 

Segun la mondo, nia pasioni maxim forta, 
quankam semblante a ni esar eterna, esas nur 
forkuranta instanti. La sturmo quik finas. Nun 
silenco. 

SAJINO 

Me ne povas o darfas facar irgo. 

Fato nule esos chanjata. 

(El iras aden la kaverno .) 

NARACERO 

Fato nule esos chanjata. La mondo obedios odio. 
Esas nokto. 

(.La OLIMA SPOZULO desesperante genupozas .) 

NARACERO 

La flori qui apertas su 
al varma venti di printempo 
mustas esar dissemita 
da la venti someral. 

La nova suno levante su 
de dop la kolini di la esto 
balde itere celas su 
dop la monti di la westo. 

La roto turnas, l’ondi rulas— 
komenco e fino, omna ago 
mustas sequar sua propra voyo, 
nultempe cesos til kompletigita. 

(La FANTOMO VIVANTA eniras.) 

FANTOMO VIVANTA 

Nun esas yusta ke me venjez me. 

On dicas, ke ti qui mortas pro amoro 
divenas demoni tam verda kam rani. 
Ne me ! Me esas skarabeo brulanta 
qua reptas tra la fango di la marshi. 
Ed ica fera krono flamifanta 

per tri flami facas de me 
Demono flam-reda ! Fera Demono ! 

Nu, quale standas mea sinioro ? 

Ni es separita dum tante longa tempo 

OLIMA SPOZULO 
Kad icon tu facis de tu? 

FANTOMO VIVANTA 

To quon tu facis de me, spozulo ! 

Fla ! tante plena de odio me esas ! 
Kande tu promisis esar mea spozo, 
tu dicis, “ Nia amoro ne finos. ” 

OLIMA SPOZULO 


Ol finis 

FANTOMO VIVANTA 

Kande tu promisis esar mea spozo, 
tu dicis, “ Avan ni esez tam multa yari 
kam ti di yuna pino. ” 

OLIMA SPOZULO 

Ol velkis. 

FANTOMO VIVANTA 

Pro quo tu livis me talmaniere ? 

Ne per departo honesta, virala, 

ho no ! ma vu livis furtatre, dum nokto 

OLIMA SPOZULO 

Tanokte me prenis kom mea mantelo 
la kold obskureso di mentio e timo, 

e pos ita nokto nultempe desmetis ol. 

FANTOMO VIVANTA 

Ulfoye mea amoro itere viveskas, 
sufokas me per varmega fingri. 

Ulfoye en me kreskas odio furioza 
perforante mea mento per akuta fingri. 
Kom homino, fantomo, mea memoro 
donas a me nula kalma repozo. 

Nun venas la tempo di yusta revancho 
Quale la nivo fuzesas, forfluas, 
canokte tua vivo finos ! 

OLIMA SPOZULO 

Ol finez. 

FANTOMO VIVANTA 


Me tote ne kompatos tu ! 

Se mem amoranti fidema gustus 
la bitra saporo di trompo kruela, 
quala kompaton trompanto meritus ? 
Dum ke dio sequis dio tedanta, 
dum ke monato sequis monato, 
mea kordio plu profunde plunjis 
aden la dolca veneno di odio. 

Ta odio nutris su per su e kreskis— 
kreskis til to quon tu vidas en me ! 
Flamifanta sen esar konsumata, 
brulanta furioze sen sentar doloro. 
Quale bruneskas e polveskas 
la herbi di somero senpluva, 
bruneskis e polveskis mea kordio. 
Canokte ed hike tua vivo finos ! 

OLIMA SPOZULO 


Ol finez. Per to me ri-interplektos 
la fili quin me laceris e ruptis. 

Ol finez. 

FANTOMO VIVANTA 

Yes, me nun tun mortigos ! 

Nun, me frapas tu ! 

Ho, bitra mondo. 

Me itere frapas ! 

Ho, kolda suno. 

Videz, la roto itere turnesas ! 

Me frapas itere ! 

Repentez ! Agnoskez tua peko ! 
Me lastafoye frapas ! 

Nun ! 

(La OLIMA SPOZULO mortas. La FANTOMO VIVANTA 
triumfante stacas super il. Pos longa tempo el 
tremas pro subita kompreno e jetas adsupre sua 
brakiipro desespero.) 

FANTOMO VIVANTA 

No ! Me ankore esas plena de odio ! 

No ! Me ankore brulas pro sencesa furio ! 
Vivez ! Vivez itere, odiindo ! 

Itere vivez, por ke me pluse frapez ! 

Vivez ! Vivez ! Vivez ! 

(.La SAJINO eniras del kaverno.) 

SAJINO 

Maligna demono, vu tordis la mondo, 
tordis ol segun vua odio tordita. 

Nun vu mustas habitar ita mondo, 
mondo odioza quan vu konstruktis. 

La spozulo foriris ultre vua odio, 

ma vu mustas habitar ol nun e por sempre. 

FANTOMO VIVANTA 

Mea fera krono flamifanta 
brulas me per dolorego sencesa ! 

Me odias ! Ankore e plu multe odias ! 

SAJINO 

Abomininda kreuro, irez a to quon vu mustas 
subisar. 


Ha ! 


FANTOMO VIVANTA 

(El batas la stoni, Varbori, la kadavro dil OLIMA 
SPOZULO, e kriachante jiras e desaparas aden 
l’ombri) 

SAJINO 

E1 pasas del vido di mortivi. 

La demono esas nun foririnta 
aden to quon el ipsa facis por su. 

(El ireskas aden la kaverno.) 

NARACERO 

Ne irez ! Venez, purigez ica aero ! Ni bezonas 
danso por montrar, ke ni esas homi e ne demoni. 

SAJINO 

Kad on bezonas motivo por dansar ? Me esas olda, 
e lente movas, ma se on ne dansus, quale montrar, 
ke on esas saja ? 


(El dansas .) 
NARACERO 


Quon vu dansas ? 


SAJINO 

Me dansas la departo di la demono. 

Me dansas la desvolvo dil nodi di vivo. 
Me dansas la rapidega sturmo, 
me dansas la riveno dil suno. 

Me dansas la fabi e mem la onyoni 

qui esos por me la canokta dineo. 
Me dansas por dansar ! 


NARACERO 


Esas bona danso. 


SAJINO 

Omna danso esas bona danso. 

Nur dansez, movez la pedi ritmoze, 
levez la manui de tempo a tempo. 
La homo, la mondo bezonas danso. 
Nur dansez. 

(El duras dansar .) 

NARACERO 


On dansas. 


Fino 

